Vekteren i retten: – Stirret meg i øynene og tok tommelen over strupen
Vekteren som kastet Kevin Simensen ut fra utestedet i Kongsberg fortalt i dag om det han oppfattet som drapstrusler.  Den andre dagen i retten i politivoldssaken i Kongsberg har flere vitner forklart seg om hendelsen natt til 30. oktober.  To av politibetjentene som også var på Esso-stasjonen har beskrevet hendelsen som noe de aldri før har opplevd.  Før hendelsen på Kongsberg ble politiet kontaktet av en vekter som sa han hadde blitt drapstruet.   Simensen har tidligere avvist at han har drapstruet vekteren.  Viste med håndbevegelse i retten  I dag forklarte vekteren at han kastet Simensen ut av utestedet «Privat» på Kongsberg tre ganger.  – Han begynte å krangle, forklarer vekteren.  Han forteller at Simensen til slutt pekte på ham. – Han stirret meg rett i øynene og tok tommelen over strupen, forklarte vekteren og demonstrerte for retten med en håndbevegelse.  Vekteren forklarte at han tok trusselen på alvor og oppsøkte politiet som ikke befant seg langt unna denne natten.   – Det var den mest stressende situasjonen jeg har vært i hele mitt liv, sa vekteren om episoden utenfor bensinstasjonen.  Simensen har tidligere i retten forklart at han gikk ut av utestedet for å ta seg en røyk og at han spurte hvorfor han ikke slapp inn igjen. Simensen har ikke erkjent at han har drapstruet vekteren.  – Jeg tenkte jeg kunne gå inn igjen siden jeg hadde stempel, sa han i retten. Tidligere i rettssaken har både den tiltalte politimannen og begge de fornærmede mennene forklart seg om hendelsen hvor politimannen flere ganger slo Kevin Simensen med knyttneve og batong.  Mannen nekter straffskyld.  Gikk mellom Simensen og vekteren   I retten vitnet også politimannen som snakket med vekteren denne kvelden.  Etter hvert kommer også Simensen og noen kamerater ned til vekteren og politimannen.  Politivitnet forteller at han valgte å gå ut av bilen og mellom Simensen og vekteren. Han oppfattet at kroppsspråket og truslene som fremdeles ble sagt kunne føre til en konfrontasjon.  – Det var en truende atferd mot vekteren, det var derfor jeg gikk ut, fortalte mannen.  Plukket opp batong Etter hvert oppstod basketaket mellom den tiltalte og Simensen. Aktor har tidligere påpekt at det tok 3 sekunder fra den tiltalte så Simensen til han ble lagt i bakken.  – Jeg var ikke veldig delaktig der, jeg prøvde å holde en oversikt så vi ikke skulle få noen i ryggen, forteller politibetjenten.  På bakken oppdaget han en batong som han plukket opp.  – Det var en litt annen batong enn vi har, en amerikansk modell. Så jeg antok at den kom fra Simensen, forteller han.  Tidligere i retten viste tiltales forsvarer frem både en kniv og batong som Simensen erkjenner at tilhører ham.  Simensen har forklart at han ikke brukte våpnene denne kvelden, og at kniven er et samleobjekt.  Ingen av politibetjentene oppfattet at Simen hadde en kniv i jakkelommen før kniven ble oppdaget i arresten. Heller ikke vekteren var klar over kniven.  Ikke opplevd lignende  En politibetjentene som vitnet i dag har jobbet flere tiår i politiet.  – Jeg følte det gikk veldig fort opp på maktpyramiden, sa mannen.  – Har du sett noe lignende i dine 30 år i operativ tjeneste? Spurte Simensens bistandsadvokat Morten Kjensli.  – Nei, jeg har kanskje ikke det. Det er vanskelig å sammenligne, men egentlig har jeg ikke det, svarte mannen.  – Verste oppdraget  Også en annen politibetjent som vitnet for retten torsdag sa at oppdraget var krevende.  – Det er det verste oppdraget jeg har vært på i de 14 årene jeg har jobbet, sa mannen.  – Hvorfor er det det verste? Spurte aktor Marit Oliver Storeng  – Vi ble én mot én i mange situasjoner der, og det var ubehagelig, svarte politimannen.  – Var det noe som tilsa at dette skulle bli det mest krevende oppdraget da du gikk ut av bilen? Spurte aktor – Nei, svarte mannen.  Politimannen forteller at han også han opplevde at den tiltalte kollegaene hoppet over trinn i maktpyramiden.  – Men det er politimannens situasjonsvurdering og som står tettest på oppdraget som initierer de tjenestehandlingene han gjør. Og da må vi følge opp, sa politimannen.  Mannen har tidligere fått en bot på 12.000 kroner for å ha slettet en mobilvideo av hendelsen.  Simensens advokat ønsket å stille spørsmål til mannen om dette, men ble stoppet av dommeren.  – Jeg vil ikke at vi diskuterer den saken her. Den er avgjort, sa dommeren.  Boten er påklaget av de fornærmede i saken.  Ulike forklaringer  Under sin forklaring i går innrømmet politimannen at han slo Simensen «fryktelig mange» ganger, men sa det var fordi slagene hadde «ingen effekt». Det er overvåkningsvideoen av hendelsen som er hovedbeviset i saken.  I retten forklarte han at han opplevde Simensen som truende, livredd for å miste kontrollen på ham. – Opplevelsen min av hele situasjonen var at jeg ble overfalt. Ikke at jeg ble pågrepet, forklarte Simensen. – Jeg synes det er litt trist at min reaksjon ble mistolket. Sett videoen 200 ganger  Torsdag vitnet politioverbetjent Arne Guddal som har spesiell kompetanse på arrestasjonsteknikk og operativ innsats.  Han jobber i samme distrikt som den tiltalte politimannen og har kjennskap til ham. Guddal sier han har brukt mye tid på analysere hendelsen.  – Jeg har sett den videoen sikkert over 200 ganger i god kvalitet, sa han i retten.  I retten sa han at mye av det den tiltalte politimannen gjorde den aktuelle kvelden viser at politimannen har god trening innenfor bruk maktmidler som pepperspray og batong.  – For meg viser det en politimann har operativt kapasitet, sa han. 
En politibetjent i Kongsberg er tiltalt for vold mot Kevin Simensen etter en hendelse på en Esso-stasjon den 30. oktober.  Politibetjenten nekter straffskyld.  I retten torsdag vitner flere politibetjenter som var til stede under hendelsen. En av dem forklarte at han og hans kollega ble oppsøkt av en vekter som sa han hadde blitt truet på livet, før Simensen og noen venner ankom bensinstasjonen. En overvåkningsvideo er hovedbeviset i saken. Ifølge spesialenheten slo den tiltalte politimannen Simensen minst 13 ganger i løpet av 14 sekunder.